text: Spraymaler græs og træer i bypark
  05 juli 2018 kl. 17.44
  Sommerskolebørn kaster sig ud i naturen med kalkspray og farverige fornemmelser.
  I byparken i Esbjerg kan man lige nu se en farveflod af kalkmaling strække sig gennem græsset.
  Det er 22 sommerskoleelevers værk. Eleverne i alderen mellem 7 og 10 år har brugt torsdagen og 20 dåser med kalkspray på at skabe et farverigt billede i naturen.
  Værket er et element i Esbjerg Kunstmuseums sommerbilledskole.
  - Vi ved, at nærkontakt med kunst har en positiv betydning for børnene. Børnene får lov til at møde professionel kunst og idéer, og arbejde videre med dem selv. Her blev de enige om, at det skulle være en farveflod, siger museumsinspektør på Esbjerg Kunstmuseum, Birgitte Ørom, til TV SYD.
  For børnene har turen ud i naturen med spraydåser også været en anderledes oplevelse - ulig et almindeligt atelier.
  - Det er rigtig godt at male ude i naturen, hvis man har fået lov, selvfølgelig. For så lærer man både noget om naturen, farver og billedkunst, siger en af eleverne, Eva Østergaard Støchkel fra Esbjerg
  Kalkmalingen, der bliver brugt, skulle alt efter vind og vejr forsvinde igen efter et par uger.
  
  